Eelmisel reedel kodusadamasse Tallinnasse paaripäevasele puhkusele saabunud NATO miinitõrjegruppi kuuluva miinijahtija Sakala pealt avastasid maksu- ja tolliameti tolliosakonna uurijad 56 kasti sigarette ning umbes tuhat liitrit kanget ja natuke lahjat alkoholi. Kõik maksumärkideta.

Juhtunu asjaolude väljaselgitamiseks on algatatud kriminaalmenetlus. Praegu uuritakse, kas mereväelased on ületanud riiki toodavate tollikaupade määra. Aluse meeskonnast ei ole veel kedagi kinni peetud.

«Uurimine käib. Kui paljudele kahtlustus või süüdistus esitatakse, on mul esialgu väga raske kommenteerida,» ütles mereväe laevastiku ülem Jüri Saska TV3-le. Hetkel ei ole teada, kas kapten osales salaveos. Küll aga vastutab ta kõige eest, mis toimub laevas, ütles Saska.